Monument Adra pargis
**Mammaste** (võru keeles **Mamastõ**) on küla Põlva maakonnas Põlva vallas.

Mammaste on Põlva valla suurim küla. Kuni 2013. aastani oli Mammaste ka Põlva valla keskus. Pärast Põlva valla ja Põlva linna ühinemist on valla keskus Põlvas.

Asend
-----

Mammaste asub Põlva maakonna keskosas, piirneb lõunas Põlva linna ja Puuri külaga, läänes Aarna, põhjas Kiidjärve ja Taevaskoja ning idas Himmaste ja Orajõe külaga. Piir Himmaste ja Orajõe külaga kulgeb suuremas osas mööda Orajõge. Mammaste lõunapoolses servas on küla asustus kokku kasvanud Põlvaga.

Rahvastik
---------

Mammaste küla elanike arv rahvaloenduste andmetel | Aasta | Rahvaarv |
| --- | --- |
| 1959 | 370 |
| 1970 | 402 |
| 1979 | 511 |
| 1989 | 639 |
| 2000 | 633 |
| 2011 | 587 |

Eesti 2000. ja 2011. aasta rahvaloenduse andmetel oli 98% Mammaste elanikest eestlased.

Loodus
------

Küla piirneb osaliselt Põlva paisjärvega. Küla idaosa maastikku liigendab Orajõe org ja selle külgorud (Kadaja org, Oodsi org, Leppoja org). Küla lääneosas asub Laudsilla soo. Kõrgeim tipp on küla loodeosas asuv Hanijärve mägi (103 m).

Mammaste küla riigimetsad kuuluvad RMK Põlvamaa metskonna Kiidjärve metsandikku. Külas asuvad Mammaste-Kanariku ristipuud.

Ajalugu
-------

Mammastes Tuksimäel asub vana asulakoht, mis on arheoloogiamälestisena kantud kultuurimälestiste riiklikku registrisse.

17. sajandil kuulusid Mammaste alla Haukakolk, Kunnakolk ja Kurvitsa.

1688. aastal alustas Mammastes Köstremäel tegevust Põlva kihelkonna köstrikool, mis oli esimene talurahvakool Põlvamaal. Koolimaja sai valmis 1693. aastal. Kunagise kooli asukohta tähistab mälestustahvliga suur rändrahn. Mammaste kihelkonnakoolis on õppinud Jakob Hurt ja Johannes Käis. 1913. aastal võeti kihelkonnakooli hoone palkidest lahti ja pandi uuesti kokku Põlvas. Mammaste algkool jätkas tegevust 1920. aastate alguseni.

Endine Koiola vallamaja Mammastes
1888. aastal valmis Mammastes Koiola vallamaja, mida on kirjeldatud kui Lõuna-Eestile iseloomulikku vanabalti tüüpi vallamaja.

1937. aastal alustas tegevust Mammaste tellisetehas, mille omanik oli ettevõtja Voldemar Kaasik. Tehas suleti 1960. aastate alguses.

Nõukogude perioodil asus Mammastes Põlva kolhoosi keskus. 1971. aastal valmis arhitekt Vilen Künnapu projekti järgi ehitatud kolhoosi keskuse hoone.

Mammastes filmiti stseene filmist "Valgus Koordis".

### Haldusajalugu

19. sajandini kuulus Mammaste küla Võrumaa Põlva kihelkonna Vana-Koiola mõisa alla. 1866–1910 oli Mammaste Vana-Koiola valla koosseisus. Mammaste oli valla keskus, seal asus vallamaja. 1910. aastal valla nimi muutus Koiola vallaks. 1939 moodustati Põlva vald. Kuni 1945. aastani kuulus Mammaste Põlva valda ja oli valla keskus. 1945. aastast moodustati Põlva külanõukogu, 1950. aastal seoses Põlva rajooni moodustamisega liikus Mammaste Võrumaa alt Põlva rajooni koosseisu. 1968. aastal Põlva külanõukogu reorganiseeriti ning külanõukogu halduskeskuseks sai Põlva alev. 1991. aastast on Mammaste Põlva maakonna Põlva valla koosseisus ning oli 1991–2013 valla keskus. Pärast Põlva valla ja Põlva linna ühinemist 2013. aastal asub ühinenud valla keskus Põlvas.

Taristu
-------

Küla läbib Põlva–Reola maantee.

Külas tegutseb Mammaste Lasteaed ja Kool ja ööklubi Life. Küla loodeosas asub Kadaja liivakarjäär.

Tuntud isikuid
--------------

Mammastes on sündinud koolijuht ja kirjamees Albert Ivask ja kirjanik Lembit Kurvits.

Viited
------

1. ↑  Maa-amet, vaadatud 21.11.2020.
2. ↑  Statistikaamet, vaadatud 10.11.2020.
3. ↑  Eesti haldus- ja asustusjaotuse klassifikaator
4. ↑  Kalev Katus, Allan Puur, Asta Põldma. Rahvastiku ühtlusarvutatud sündmus- ja loendusstatistika. Põlvamaa 1965–1990. Tallinn: Eesti Kõrgkoolidevaheline Demouuringute Keskus, 2002
5. ↑  Statistikaamet. Statistika andmebaas: Rahva ja eluruumide loendus 2000, Rahvastiku paiknemine
6. ↑  Statistikaamet. Statistika andmebaas: Rahva ja eluruumide loendus 2011, Rahvastiku paiknemine ja soo-vanusjaotus
7. ↑  Kultuurimälestiste riiklik register. Mälestis nr 11503, Asulakoht
8. 1 2  "Mammaste küla arengukava 2011-2021" (PDF). Originaali (PDF) arhiivikoopia seisuga 10. aprill 2015. Vaadatud 5. aprillil 2015.
9. 1 2  Enn Esko. Karilatsi, Taevaskoja, Põlva. Tallinn: Maalehe Raamat, 2001
10. ↑  Kultuurimälestiste riiklik register. XX sajandi arhitektuur. Koiola vallamaja
11. 1 2  Koiola vallamaja
12. ↑  Kultuurimälestiste riiklik register. XX sajandi arhitektuur. Kolhoosikeskus
13. ↑  "Võttekohtade juurde juhatab infotahvel. Eesti Elu, 13. oktoober 2012". Originaali arhiivikoopia seisuga 13. oktoober 2015. Vaadatud 13. aprillil 2015.
14. ↑  Põlva Vallavolikogu 14.03.2013 määrus nr 8 "Mammaste Lasteaed ja Kool põhimäärus"
15. ↑  Vahter, Tauno (17. jaanuar 2023). "Tauno Vahter: kas pommimees väärib elulooraamatut? Aga vanamees, kes mürsu pärasoolde toppis?". *Maaleht*. Originaali arhiivikoopia seisuga 24. jaanuar 2023. Vaadatud 24. jaanuaril 2023.

| * v
* r
Põlva valla asulad |
| --- |
| Linn | 

* Põlva

 |  |
| Alevikud | 

* Ahja
* Mooste
* Vastse-Kuuste

 |
| Külad | 

* Aarna
* Adiste
* Akste
* Andre
* Eoste
* Himma
* Himmaste
* Holvandi
* Ibaste
* Jaanimõisa
* Joosu
* Kaaru
* Kadaja
* Kanassaare
* Karilatsi
* Kastmekoja
* Kauksi
* Kiidjärve
* Kiisa
* Kiuma
* Koorvere
* Kosova
* Kähri
* Kärsa
* Lahe
* Laho
* Leevijõe
* Logina
* Loko
* Lootvina
* Lutsu
* Mammaste
* Meemaste
* Metste
* Miiaste
* Mustajõe
* Mustakurmu
* Mõtsküla
* Naruski
* Nooritsmetsa
* Orajõe
* Padari
* Partsi
* Peri
* Pragi
* Puskaru
* Puuri
* Rasina
* Roosi
* Rosma
* Savimäe
* Soesaare
* Suurküla
* Suurmetsa
* Säkna
* Säässaare
* Taevaskoja
* Terepi
* Tilsi
* Tromsi
* Tännassilma
* Uibujärve
* Valgemetsa
* Valgesoo
* Vana-Koiola
* Vanaküla
* Vanamõisa
* Vardja
* Viisli
* Vooreküla

 |